google/wiki40b huggingface dataset:
Sutlej

Geografi

Elva springer ut fra innsjøen Rakshastal (La'nga Co) i Tibet, like vest for fjellet Kailasha, hvor den kalles Langqên. Den renner herfra mot vest og krysser grensa til India gjennom Shipki La-passet i delstaten Himachal Pradesh, hvor den snur mot sørvest og faller gjennom fjellene i Himalaya. Den øvre delen av elva er uten veiforbindelser, og ble først utforsket med elvekajakker og flåter av russiske og tyske lag i 2004.
Ute av Himalaya passerer elva Bhakra-demningen, og renner deretter fra Himachal Pradesh og ut på slettelandet i delstaten Punjab, hvor den passerer byen Ludhiana. Den løper sammen med elva Beas ved Hari-Ke-Patan sør for Amritsar, og fortsetter sørvestover inn i den pakistanske Punjab-regionen. Sutlej ender ved samløpet med Chenab, og de to elvene danner sammen elva Panjnad, som munner ut i Indus ved Mithankot.
Sutlej er den østligste av elvene i Punjab, og i den tørre regionen sør og øst for elva ligger Thar-ørkenen.

Bruk

Vannet i Sutlej er allokert til India i henhold til en avtale mellom India og Pakistan om fordeling av vannet i Indus og sideelvene, og store deler blir avledet til irrigasjonskanaler i India. Den enorme Bhakra-demningen ved byen Nangal, med tilhørende kraftverk og irrigasjonskanaler, er bygget av den indiske staten. Det er også flere andre store vannkraftprosjekter langs Sutlej, som for eksempel kraftverket Karcham-Wangtoo på 1000 MW. Det har også vært foreslått å bygge en 214 km lang kanal, kalt Sutlej-Yamuna Link i India for å knytte sammen elvene Sutlej og Yamuna. Forslaget har imidlertid møtt motstand og er henvist til landets høyesterett.
Jimsar

Jimsar (kinesisk: 吉木萨尔县; pinyin: Jímùsà'ěr Xiàn; uigursk : جىمىسار ناھىيىسى  / Jimisar Nah̡iyisi) er et fylke i det autonome prefektur Changji i den autonome region Xinjiang i Folkerepublikken Kina.
Befolkningen var på 131 795 innbyggere i 1999.

Kulturminner

Den gamle ruinbyen Beiting eller Beshbaliq (Beiting gucheng yizhi) fra Handynastiets tid ble i 1988 oppført på Folkerepublikken Kinas liste over kulturminner.
Kanelnonne

Utbredelse

Den er endemisk til New Ireland i Bismarckarkipelet.
Algarve Cup

Norge i Algarve Cup

I tidligere Algarve Cup var Norge det mestvinnende laget. Fram til og med 2000 hadde Norge bare to tredjeplasser, i tillegg til en andreplass og fire seire. I 2001 kom imidlertid Norge på tredjeplass i sin gruppe, og måtte nøye seg med kamp om femteplassen, en kamp Norge vant på straffer mot et redusert USA. De neste årene var Norge tilbake til toppen med to andreplasser og en tredjeplass. Imidlertid har Norge ikke prioritert Algarve Cup under Bjarne Berntsens ledelse. Bare i 2008 kom det norske landslaget med i kampen om de beste plassene med en tredjeplass. De andre tilfellene har Norge spilt om femteplassen, og vant alle kampene før 2010, hvor det ble tap for Danmark. I 2009 endte imidlertid det norske landslaget endt sist i sin pulje, og måtte spille om 9.-plassen mot Østerrike. Norge vant 2-0.
Nyklassisismen (musikk)

Stilen

Nyklassikerne ønsket orden og klarhetsmusikk. De tok derfor utgangspunktet i regler og formtyper som var kjent i barokken og wienerklassisismen, som symfonier, konserter og sonater. Selv om de brukte en barokk måte å skrive musikken på, brukte de også nyvinningene innenfor dynamikk, harmonikk, rytme og tonalitet. Musikken skulle ikke beskrive noe eller noen. Det skulle bare være musikk.
Andre kjennetegn er at verkene ble kortere og skrevet for en mindre gruppe musikere.
En annen inspirasjonskilde var folkemusikken, som er leken og har et tonalt preg. Et par ting som likevel skiller nyklassisismen fra de eldre epokene den tidens behov for å skape orden i datidens kaos, og kunnskapen komponistene hadde om de eldre stilartene.
Mogens Pedersøn

Liv og virke

Pedersøn kan første gang dokumenteres i 1599, da han var korgutt ved kongehoffets kantori og gikk i lære som instrumentalmusiker hos Melchior Borchgrevinck. I årene 1599–1600 var han i Venezia for å studere hos Giovanni Gabrieli og fra 1603 ble han musiker i Christian IVs Kongelige Kapel.
To år senere reiste han igjen til Venezia og ble her i 4½ år. Karrieren som instrumentalist fortsatte fram til Kalmarkrigens utbrudd i 1611, da han sammen med kollegene Jacob Ørn og Hans Brachrogge ble sendt til et studieopphold ved Jakob I av Englands hoff i London i tre år. Pedersøns karriere kulminerte med utnevnelsen til visekapellmester i 1618, en stilling han beholdt til sin død. Han var den første danske musiker som fikk denne posten.

Musikk

Mogens Pedersøn var en allsidig komponist som skrev for de fleste musikksjangre som var vanlig ved hoffet på hans tid. Han fikk utgitt to samlinger femstemmige madrigaler (1608 og 1611) og noen trestemmige madrigaler i 1619. Hans betydeligste verk og et hovedverk i datidens danske kirkemusikk er Pratum Spirituale («den åndelige eng») som ble trykt i København i 1620. Denne samlingen kirkemusikalske stykker inneholder en femstemmig dansk messe, mange koralbearbeidelser med dansk tekst, latinske og danske responsorier og tre latinske motetter. Verket er dedisert Den utvalgte prins, Christian IVs sønn Christian, som var elev av Pedersøn.
I tillegg skrev Pedersøn instrumentalmusikk, eksempelvis to ikke fullførte pavaner for consort.
Mnasilus allubita

Utseende

En middelsstor (vingespenn ca. 25 millimeter), brun smyger med noen små, gulaktige flekker på forvingene. Oversiden er rødbrun, undersiden lysbrun.

Levevis

De aller fleste har larver på gress eller andre enfrøbladete planter.

Utbredelse

Arten er utbredt fra Mexico i nord til Paraguay i sør.
New Zealand under Paralympiske sommerleker 2012

Tropp

New Zealand sendte en tropp med 23 utøvere og en sykkelpilot, som deltok i sju idretter. Det var nasjonens minste tropp siden Barcelona i 1992, delvis fordi New Zealand ikke deltok med lag i rullestolrugby og boccia.
Michael Johnson, New Zealands mest fremgangsrike paralympiske skytter, bar flagget under åpningsseremonien. Sophie Pascoe, som vant seks svømmemedaljer under lekene, bar flaget under avslutningsseremonien. Tidligere paralympisk svømmer og gullmedaljevinner Duane Kale ledet delegasjonen. Den paralympiske syklisten Jayne Parsons trakk seg fra troppen etter ikke å ha klart en fysisk test som ble utført før lekene.
Loven om tilbakevending

Loven om tilbakevending (hebraisk: חוק השבות, ḥok ha-shvūt; engelsk: Law of Return) er en israelsk lov, opprinnelig fra 1950, da minnene etter andre verdenskrig og holocaust fortsatt var friske, som gir alle som er jøder, av jødisk avstamning, og deres ektefeller retten til å immigrere til Israel og få statsborgerskap.

Loven

Den 5. juli 1950 vedtok Knesset, Israels parlament, punkt 5710-1950 Loven om tilbakevendig. Etterfølgende lovgivning om innvandringssaker kom med nasjonalitetsloven av 1952. Disse to lovgivningen kombinerer religion, historie, nasjonalisme og demokrati, på en unik måte for Israel. Tilsammen gir lovgivningen spesielle rettigheter til jøder med det mål å forenkle innvandring til jødenes nedarvede hjemland.
Loven om tilbakevendig erklærer at Israel ikke bare utgjør et hjem for innbyggere i staten, men også til alle medlemmer av det jødiske folk overalt – om de så lever i fattigdom og frykt for forfølgelse eller i velstand og trygghet.
Loven gir rett til tilbakevending til de født jøder (ved å ha en jødisk mor eller bestemor), de av jødisk ætt (ved å ha en jødisk far eller bestefar) og de som konverterer til jødedommen (ortodoks, reform, eller konservative trosretninger – ikke sekulære – selv om reforme og konservative konverteringer må finne sted utenfor staten, i likhet med sivile ekteskap)

Mening

Tilbakevendingsloven ga rettslig grunnlag for en av sionistbevegelsens målsetninger – å skaffe en løsning til det jødiske folks problem ved gjenopprettingen av et hjem for det jødiske folk i Eretz Yisrael, Israels land. I tilbakevendingsloven setter Staten Israel sionistbevegelsens «bekjennelse» i praksis, som lovet i Israels selvstendighetserklæring og anerkjent av Folkeforbundet i 1922, når det ble pålagt Storbritannia å etablere et jødisk nasjonalhjem, og av FN i FNs delingsplan for Palestina av 1947, som lå til grunne for etableringen av Israel som en uavhengig jødisk stat.

En religiøs og kulturell visjon

Jødisk innvandring til Eretz Israel (Israels land) ble ikke bare sett på som en oppfyllelse av en religiøs kulturell visjon, men ble skildret som det eneste levedyktige valget for jøder som søkte tilflukt fra antisemittisk forfølgelse. Mens andre stater hadde nektet masseinnvandring av jødiske flyktninger arbeidet sionisttilhengerne i Palestina med en påtakelig politisk virkelighet ut fra lengselen etter et jødisk hjemland, og fremsatte det som et presserende middel for en fortsatt overlevelse.

Lignende lover i andre land

Det er enkelte andre land som også har lover som gir personer av bestemt avstamning rett til statsborgerskap. Tyskland har hatt en slik lov, som gir tyskkulturelle en slik rett, siden 1909. Også Irland, Hellas og Storbritannia har lignende lover.
Ålands geografi

Ålands kommuner

Åland består av 16 kommuner, tilsvarende de gamle kirkesognene. Åland har således unngått den kommunesammenslåingsprosessen som har gått gjennom hele Norden de siste 40-50 årene. Den minste kommunen, Sottunga har 127 innbyggere, mens hovedstaden Mariehamn er den største med 10 780 innbyggere.
Mariehamn er også Ålands eneste by. Befolkningsmessig er den Ålands største kommune, men arealmessig er det den minste. Omkring 41 % av landets innbyggere bor i Mariehamn. Byen er hovedinnfartsåren til Åland med fergeanløp fra Sverige og Finland, og skipsfarten har vært en forutsetning for turismens sterke vekst. Byen er også sentrum for politikk og næringsliv. Byens busser er gratis og de går til alle kommuner på fast-Åland
Mariehamn ble grunnlagt 21. februar 1861, den gang Åland og resten av Finland var en del av Russland. Byen er oppkalt etter hustruen til tsar Aleksander II av Russland, Maria Aleksandrovna.

Forvaltning

Åland har et vidtrekkende indre selvstyre og ledet av et folkevalgt landsting med 30 representanter og en landsskapsregering med syv medlemmer.
Alvastraboplassen

Funksjon

Blant gjenstandene som ble funnet utmerket et stort antall uferdige dobbelteggede økser seg, samt et menneskekranium som bar merker av å være skalpert. Kraniet ble funnet inntil gangbroen. På boplassen, som besto av omkring 20 små firkantete hus, ble det også funnet dyreknokler og rester etter vegetabilsk føde.
I løpet av de 42 årene som plassen har vært i bruk har det vært aktivitet kun noen få år, først og fremst de første 18 årene, og de siste tre. Mellom aktivitetsperiodene vokste det opp småtrær gjennom gulvet som ble ryddet vekk med uregelmessige tidsmessige mellomrom.
Hvem som har oppholdt seg her, og hvorfor, vet man fortsatt ikke, men det kan ikke betegnes som en regulær boplass.
Konstruksjonen er datert til ca. 3100 f.Kr. Andre og mer kjente steder i Europa hvor det finnes sammenlignbare stolpekonstruksjoner er bl.a. noen samtidige i Sveits og noen yngre på Irland og i Skottland.
Kwango (provins)

Geografi

Provinsen ligger sørvest i landet på grensen til Angola. I vest grenser provinsen til provinsen Kongo Central og til landets hovedstad Kinshasa. I nord grenser den til provinsen Kwilu og i øst grenser den til provinsen Kasaï.
Elva Kwango renner gjennom provinsen fra sør mot nord og ut i elva Kasai.
Fra Kinshasa til Kenge er det knapt 200 km langs The African Highway, N1. Om lag 30 km vest for Kenge ligger byen Mayamba. Fra denne går N 16 i sørlig retning til Popo Kabaka, som ligger ved Kwango om lag 130 km fra Kenge. Fra Popo Kabaka går R 228 sørover langs Angolas grense. Om lag 70 km sør for Popo Kabaka på denne veien ligger Kasongo-Lunda. Her starter R 240, som først går 30 km mot øst til Mwana-Myomba, deretter svinger den sørover og passerer Kimbala-Twana etter 15 km. Deretter går det ytterligere 130 km sørover før veien svinger vestover til Mayala. Kahemba ligger 600 km fra Kenge og Feshi ligger om lag midt mellom i luftlinje, men langs landeveien er det kanskje nærmere 500 km å kjøre. Bare deler av strekningene har fast dekke. 
Området er tørt og består av skogkledd savanne. Befolkningen driver landbruk hvor durra er en viktig vekst.

Historie

Provinsen ble først dannet 14. august 1962, da som følge av at Léopoldville provins ble delt. Men den besto bare fire år, i 1966 gikk provinsen inn i Bandundu. Men i 2006 ble det vedtatt å dele Bandundu i tre provinser, noe som skjedde 18. februar 2009. Da ble provinsen Bandundu delt i tre provinser: Kwango, Kwilu og Mai-Ndombe. Administrasjonsby i Kwango er Kenge og det lokale hovedspråket er kikongo.
Oidipus

Ødipuskomplekset

Skuespillet «Kong Oidipus» har gitt opphav til et av verdens mest kjente psykologiske komplekser gjennom tidene, ødipuskomplekset, som ble definert av den berømte østerrikske nevrologen og psykiateren Sigmund Freud i 1931. Den mest kjente formen, som både finnes i bl.a. Kong Oidipus av Sofokles og Hamlet av Shakespeare, er sønnens forelskelse i sin mor. Men kompleksbegrepet blir også brukt på kjærlighet mellom bror og søster, og finnes i blant annet krimromanen av Bernhard Borge «De dødes tjern».
Ødipuskomplekset har også et søsterkompleks, Elektrakomplekset, etter bl.a. Sofokles' skuespill «Elektra» der Elektra er forelsket i sin far Agamemnon.
Kinn (Sortland)

Kinn er en gård ved Godfjorden i Sortland kommune i Nordland. Før endringa av kommunegrensa 1. januar 2000 lå Kinn i Kvæfjord kommune i Troms. Gårdshistoria hører derfor til Kvæfjords lokalhistorie.
Gården har gårdsnummer 61 i Sortland kommune og hadde gårdsnummer 1 i Kvæfjord.
Navnet Kinn blir brukt om bratte fjellsider eller om gårder som ligger under slike. Tidligere skrivemåter av gårdsnavnet er Kind på Kinde (1567), Kiindt og Kindenn (1614), Kinden (1661) og Kind (1723). Kinn var en fiskergård, og fisket var spesielt godt i 1870-årene. Det ble fanget både sild og laks. Utenfor Kinn ligger Kinnholmen, hvor det ble sanket fugleegg og dun som en binæring.
Grensene mot gårdene Lovika og Finnsæter ble fastsatt ved en skifteforretning i 1723.
Gråbrödraklostret i Stockholm

Gråbrödraklostret (eller Gråmunkeklostret) i Stockholm var et fransiskanerkloster som ble grunnlagt på nåværende Riddarholmen i 1270 gjennom en donasjon av kong Magnus Ladulås i henhold til en nedtegnelse i klosterets diarium. Deler av klosteret finnes bevart rundt Riddarholmskyrkan, som var en del av klosteranlegget. Riddarholmskyrkan er Stockholms eldste kirke.
I 1527 ble klosteret stengt i forbindelse med reformasjonen i Sverige. Bygningene ble da omgjort til et allment hospital. Hospitaltet ble dog flyttet til Danviken allerede i 1551, antagelig på grunn av plassmangel. Stedet ble da plass for Trivialskolan som ble der fram til 1666
I Erikskrøniken fra rundt 1325 nevner øya og klosteret: «Å en holme, het Kidaskär, ett kloster lot han mura där, så vänt och så höveligt, att i hans rike var ej annat slikt. Kyrkan är vän och stor och haver en fagran, ljusan kor, svigbågarne äro lagda med gull, där är mycket folk i, då hon är full. Det kloster gav han barfotabröder, där bad han lägga sig, då han var döder.»
Her blir øya kalt for Kidaskär (Kidhaskär) hvor første ledd Kidh er østnorrønt (gammelsvensk) for killing, kiðlingr. Øya ble antagelig brukt til å la geiter gresse der. Da munkene flyttet til øya gikk det gamle navnet tapt og ble erstattet av Gråbrödraholm, Gråmunkeholm eller Munckholmen. Dagens navn er Riddarholmen, et navn som gjenspeiler en annen tid.

Bevarte rester av klosteret

Klosterkyrkan eller Riddarholmskyrkan er bevart og blir i dag betraktet som det eldste byggverk i sentrale Stockholm.
I Östra Gymnasiehuset finnes også en del av klosterets tidligere lengde som avgrenset klostergården i vest og deler av klostermuren og klosterets kjeller er også bevart. Det finnes også et bevart klosterrom med et stjernehvelv som man antar ble dekorert av Albertus Pictor, en tysk-svensk maler som døde i 1509.
Lea-test

Lea-test er en synstest for visus (synsskarphet) på barn. For barn som ikke kan lese, blir derfor for eksempel den vanlige synsprøvetavlen, Snellen-tavlen, lite egnet. Otrotypene er her utformet som eple, hus, firkant og sirkel. Det finnes en rekke varianter av denne testen egnet for test av nærsyn, avstandsyn og kontrast.
Testen er utviklet av den finske oftalmologen Lea Hyvärinen i 1976, og er kalibrert mot Landolt C.
Al-Baji Qaʾid as-Sibsi

Bakgrunn

Qāʾid as-Sibsī ble født i Sidi Bu Saʾid som en del av den beylikske, jordbruksbaserte makhzen-eliten. Han var oldebarnet til Ismaʾil Qaʾid as-Sibsi, en mamelukk som ledet tunisiske korsarer på Sardinia på begynnelsen av det nittende århundre som ble oppdratt sammen med beylik-familien og som senere ble et viktig medlem av beylik-administrasjonen.

Karriere

Han studerte juss i Paris ved Tunis-avdelingen, hvor han begynte sin karriere med forsvaret av Néo-Destour-aktivister.
Etter Tunisia ble uavhengig i 1956 jobbet han for Habib Bourguiba som rådgiver. Fra 1957 til 1971 holdt han diverse stillinger, som direktør for den regionale administrasjonen, direktørgeneral for Sûreté nationale, innenriksminister, statsministerens delegatminister, forsvarsminister og ambassadør i Paris. I 1971 og 1972 ønsket han å fremme mer demokrati i Tunisia, og trakk seg fra sin stilling. I april 1981 kom han tilbake til regjeringen til Mohammed Mzali som utenriksminister, en stilling han holdt til 1986.
I 1987 ble han utnevnt til ambassadør til Tyskland. Mellom 1990 og 1991 var han president for representantenes kammer. Hans parlamentariske mandat endte i 1994.
27. februar 2011 ble han Tunisias statsminister etter at Mohamed Ghannouchi måtte tre av under press fra sjasminrevolusjonen. I oktober 2011 ble det sagt at han var en av tre nominerte til stillingen som president, sammen med Mustafa bin Ja‘far og al-Munsef al-Marzuqi.
I 2014 stilte han som kandidat i presidentvalget.

Død

Han døde den 25. juli 2019, etter å ha vært innlagt på sykehus siden slutten av juni samme år.
Coulombmeter

Coulombmeter er et instrument som brukes til måling av transportert elektrisk ladning (målt i coulomb) ved elektrolyse. Instrumentet ble tidligere ofte kalt voltameter, en betegnelse som bør unngås da den lett kan forveksles med voltmeter. Den stoffmengden som skilles ut ved en elektrolyseprosess, blir veid, og med kjennskap til den relative atommassen og valensen til stoffet som er skilt ut, kan man beregne den totale elektriske ladningen som har passert gjennom instrumentet. 
Enheten ampere (internasjonalt symbol A) var inntil 1947 definert ut fra målinger med coulombmeter, og var fastsatt til den strøm som i løpet av et sekund skiller ut 1,118 mg sølv av en vandig sølvnitratløsning.
Klovningen (Svalbard)

Klovningen er ei lita øy like øst for den dobbelt så store øya Fuglesangen (Fuglesongen) helt nordvest på Spitsbergen, Svalbard. I øst ligger de to, litt mindre Norskøyane. Den ligger som en av Nordvestøyane ved sundet Fair-Haven, langt nordvest i Albert I Land, og 100 km nord for Ny-Ålesund.
Arealet er på 2,2 km².
Området ligger i Nordvest-Spitsbergen nasjonalpark. Det ble kartlagt under Den norske Nordhavsekspedisjon 1876–78, hvor professor Georg Ossian Sars var med.
Morostomatinae

Utseende

Middelsstore, avlange, blanke, svarte smellere. Det mest påfallende trekket er at maksillarpalpenes (munnfølere) ytterste ledd er svært forlenget, kølleformet, nesten så langt som antennene, som er svakt sagtanndede. Også labialpalpene har en lignende form. Pronotum er tett og kraftig punktert, med rundede sider og spisst, skrått tilbaketrukne bakhjørner. Dekkvingene har kraftige punktrader.

Utbredelse

Gruppen er endemisk for Madagaskar.
Strømmen (Arendal)

Strømmen er en del i Arendal kommune i Aust-Agder. Området ligger på vestsiden av nedre del av Nidelva (Agder), der denne renner ut fra innsjøen Hølen ut i Byfjorden gjennom en kort elvestubb som kalles Strømmen. Den er farbar for små fartøyer. Brua over Strømmen heter Strømbrua og forbinder Hisøy og fastlandet. Her gikk E18 fram til 1978.
Strømmen var tidligere en skolekrets i Øyestad kommune, og ble regnet som den mest urbane del av kommunen. Strømmen oppvekstsenter er lokalisert i Strømmen.
Råcksta tunnelbanestasjon

Råcksta tunnelbanestasjon er en stasjon på Stockholms tunnelbane. Den ligger i bydelen Råcksta i Västerort i Stockholm kommune.
Stasjonen trafikkeres av T-bane 1 (grønn linje) og ligger mellom stasjonene Blackeberg og Vällingby. Den ble tatt i bruk 26. oktober 1952, da strekningen Hötorget–Vällingby ble innviet.
Det er en utendørs stasjon som består av én plattform med inngang fra Jämtlandsgatan.
KateOS

KateOS er en tidligere Linuxdistribusjon som var basert på Slackware. Den var beregnet for brukere med middels kunnskaper om Linux. Dens pakkesystem benyttet såkalte TGZex-pakker (.tgz), som ulikt Slackware støttet valgrie internasjonaliserte beskrivelser og avhengigheter, og som var lett å oppdatere. Der var to verktøy for pakkehåntering: PKG og Updateos.
Siste versjon var KateOS III (3.6), inkludert en Live CD, som ble lansert 17. september 2007.
Gamle Bergen Tracteursted

Gamle Bergen Tracteursted er en restaurant som ligger i hovedhuset på det tidligere lyststedet Elsesro på Gamle Bergen Museum i Sandviken i Bergen. Restauranten har åpent for besøkende om sommermånedene juni, juli og august. Resten av året leies traktørstedet ut til selskaper på opptil 56 personer.
Landsrød

Landsrød er et sted sør på Nøtterøy i Færder kommune som utgjør den nordvestlige delen av Kjøpmannskjær. Det befinner seg like vest for Sevika.
Landsrød var opprinnelig en gård, og navnet stammer fra formen Nannsruð, hvor førsteleddet er mannsnavnet Nanni. I Rødeboka skrives gårdsnavnet Nanzrudi og Nanztrudi. Den første konsonanten ble seinere til l.
På Landsrød er det registrert to arkeologiske funnsteder fra senneolitikum (sa. 2400–1800 f.Kr.).
Oscar for beste filmatisering

Oscar for beste filmatisering eller best tilrettelagte/adapterte manus (engelsk: Academy Award for Writing Adapted Screenplay) gis hvert år ved Oscar-utdelingen til en manusforfatter som har skrevet det beste filmmanuskript basert på et tidligere publisert materiale (som oftest en roman, et skuespill eller en novelle).

Vinnere

Årstallene angir tidspunktet for filmens premiere (i California, USA) og dermed året før selve Oscar-utdelingen.
3B/Bærums Verk

3B / Bærums Verk IF (3B/BVIF) er en basketballklubb som ble dannet i 2002 av BLNO-treneren Pål Berg for å gi de beste spillerne i distriktet muligheten til å utvikle seg i fellesskap. 3B er en sammensetning av EB-85, Bærums Verk IF og Sandvika BBK. Navnet 3B betyr «tre basketballklubber». I 2006 hadde 3B kun to lag, et 90/91 lag og et BLNO-lag.
Bærums Verk Jets var konkurs på slutten av 2005-sesongen, og 3B søkte om å overta BLNO-lisensen deres, men fikk nei av Norges Basketballforbund. Laget fikk derfor ikke sjansen til å spille i BLNO-ligaen før 2006-2007-sesongen.
Veluwsk

Veluwsk er en nedersaksisk dialekt som brukes i området kalt de Veluwe øst i Nederland, nærmere bestemt i provinsen Gelderland. Området begrenses av Hattem – Apeldoorn – Dieren – Arnhem – Wageningen – Ede – Harderwijk.
Dialekten kan igjen deles i to, vest- og østveluwsk. Forskjellen mellom disse to er fortrinnsvis å finne i deres grammatikk. For eksempel blir Wij werken (ned.) (no.: Vi arbeider) på østveluwsk til wie waarkt/warkt eller wie(le) warkt/wärkt og på vestveluwsk til wie/wulie waarken eller wie/wulie wa[a]rken.
Vestveluwsk er mer under innflytelse av standardnederlandsk, mens det avviker mer og mer fra dette jo nærmere man kommer grensen med østveluwsk. I det sentrale området der vestveluwsk brukes sies for eksempel hie staot, mens man i nordvest sier hij steet (han står). Sammenlignet med østveluwsk hij/hee stiet/steet, viser dette en tydeligere innflytelse fra nedersaksisk. I Hattem, den nordøstlige delen av området der østveluwsk snakkes er meget påvirket av sallandsk.
Morten Morisbak Skjønsberg

Landslaget

Skjønsberg fikk sin første og eneste kamp for landslaget i privatlandskampen mot Ukraina i 2008.